Diari Oficial de la Generalitat Valenciana


Sumari del DOGV 3188, del 20-02-1998 (1998/949)

ORDRE de 16 de gener de 1998, de la Conselleria d'Ocupació, Indústria i Comerç, per la qual es regula el procediment d'inscripcions d'ofici en el Registre General de Comerciants i de Comerç.
----------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/01/16/(2)/dof/vci/html**

### Dades del document

Número de DOGV
:   3188

Data del DOGV
:   20-02-1998

Secció del DOGV
:   I. DISPOSICIONS GENERALS

Número del document
:   1998/949


Data del document
:   16-01-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 16 de gener de 1998, de la Conselleria d'Ocupació, Indústria i Comerç, per la qual es regula el procediment d'inscripcions d'ofici en el Registre General de Comerciants i de Comerç. [1998/949]
  
La Llei de la Generalitat Valenciana 8/1986, de 29 de desembre, d'Ordenació del Comerç i Superfícies Comercials, estableix en l'article 4 que "per a l'exercici de l'activitat professional, tots els comerciants hauran d'estar inscrits en el Registre General de Comerciants i de Comerç". De la mateixa manera l'article 11 disposa que "L'obertura d'un establiment comercial exigirà la inscripció prèvia en el Registre General de Comerciants i de Comerç". Finalment, l'article 42 de la llei disposa que "La Conselleria d'Indústria, Comerç i Turisme estarà encarregada de regular i gestionar el Registre General de Comerciants i de Comerç de la Comunitat Valenciana".
  
Aquestes disposicions emparen el funcionament del Registre General de Comerciants i de Comerç i les activitats encaminades a l'actualització permanent de les dades que hi conté, cosa que resulta d'especial importància atés el dinamisme del sector comercial i de les virtuts que ha revelat aquest instrument des de la posada en marxa, resultant essencial per a conéixer l'estat i l'evolució de la distribució comercial i canalitzar les actuacions públiques que s'hi projecten.
  
El Decret 77/1987, de 25 de maig, del Consell de la Generalitat Valenciana, que regula el Registre General de Comerciants i de Comerç, tot desenvolupant el que s'ha disposat en la Llei 8/1986, de 29 de desembre, conté el procediment d'inscripció de dades i centra la seua regulació en l'aportació, a petició dels particulars, de les sol·licituds i la documentació que es necessita per a procedir a l'alta, baixa i modificació de comerciants i establiments. Aquest procediment ha sigut objecte de desenvolupament mitjançant diverses ordres que estableixen els models d'impresos i les exigències documentals que han d'omplir els interessats per a procedir a les preceptives inscripcions registrals i ha sigut objecte de recent aprovació l'Ordre de 18 de juliol de 1997, per la qual s'aproven els nous models d'impresos.
  
No obstant això anterior, el Decret 77/1987, estableix en el preàmbul que "L'actualització permanent i sistemàtica de la informació disponible, que evita la seua obsolescència -amb la finalitat que el registre complisca els objectius assenyalats- hi exigeix l'adopció dels mecanismes necessaris. Es preveu, en conseqüència, la col·laboració amb els ajuntaments i l'establiment per part de la Conselleria d'Indústria, Comerç i Turisme d'altres mecanismes complementaris, que hauran d'estar presidits pels principis de coordinació amb altres organismes públics, agilitat i simplificació de tràmits a fi de facilitar als titulars de la inscripció el compliment de les mesures que s'hi deriven, si escau."
  
Aquesta declaració d'intencions, té el seu transsumpte en la disposició final primera del Decret 77/1987, segons la qual "la Conselleria d'Indústria, Comerç i Turisme haurà d'establir, si escau, altres mecanismes complementaris d'actualització, inspirats en els principis de coordinació, agilitat i simplicitat".
  
La incorporació de noves tecnologies, la possibilitat de creuar dades amb altres fonts administratives i la pràctica diària per a l'actualització de les dades del Registre, aconsellen la posada en marxa d'un procediment que, sense perjudici de mantenir l'obligatorietat d'inscripció a petició de part i respecte dels principis bàsics del procediment continguts en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, permeta l'actualització del Registre a partir de les dades aconseguides.
  
En virtut d'això i fent ús de les facultats que m'atorguen la Llei 5/1983, de 30 de desembre, de Govern Valencià, i el Decret 77/1987, de 25 de maig, del Consell de la Generalitat Valenciana,
  
ORDENE
  
Article 1
  
Podran iniciar-se d'ofici els procediments adreçats a la inscripció, modificació o baixa de comerciants i d'establiments en el Registre General de Comerciants i de Comerç.
  
Article 2
  
Els procediments s'iniciaran d'ofici quan com a conseqüència dels treballs de la Inspecció dels Serveis Territorials o de la informació aportada per altres administracions o organismes públics es constate alguna de les següents situacions:
  
a) L'existència d'una nova activitat comercial o d'un comerciant que no figuren inscrits en el Registre General de Comerciants i de Comerç.
  
b) L'alteració de qualsevol de les dades que es troben en aquest.
  
c) El cessament de l'activitat comercial en l'establiment; cosa que comportarà la iniciació del procediment de la baixa del titular, si aquest no figura inscrit com a titular d'altres establiments o d'una altra activitat comercial.
  
Article 3
  
1. En el cas que es constate qualsevol de les situacions més amunt indicades, es procedirà a realitzar una inscripció de les dades constatades i es demanarà, si escau, a l'interessat, per part dels serveis territorials de Comerç, que aporte la documentació que calga en cada supòsit, segons allò que s'ha establit en l'Ordre de 18 de juliol de 1997, de la Conselleria d'Ocupació, Indústria i Comerç, per la qual s'aproven els nous models d'impresos per a la gestió del Registre General de Comerciants i de Comerç (DOGV 14.09.97).
  
2. Els requeriments hauran de formalitzar-se en el termini màxim de deu dies hàbils des de la recepció de la notificació, d'acord amb el que s'ha disposat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 27.11.92).
  
3. En els supòsits de baixa de comerciants i comerços, s'advertirà a l'interessat que, transcorreguts tres meses següents comptats des de la notificació del requeriment, sense que presente la documentació corresponent al cessament o acredite que continua desenvolupant l'activitat comercial, es procedirà a la baixa d'ofici definitiva.
  
4. La negativa o resistència a subministrar dades o a facilitar la informació requerida constitueix infracció administrativa, d'acord amb el que s'ha disposat en el capítol II del títol IV de la Llei 8/1986, de 29 de desembre, sobre Ordenació del Comerç i Superfícies Comercials (DOGV 31.12.86).
  
Disposició final
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 16 de gener de 1998
  
El conseller d'Ocupació, Indústria i Comerç.


Còpia Permalink ELI